b'\n_START_ARTICLE_\nValentina Matvijenko\n_START_SECTION_\nEluk\xc3\xa4ik\n_START_PARAGRAPH_\nL\xc3\xb5petas 1972. aastal Leningradi Keemia- ja Farmakoloogiainstituudi, 1985. aastal NLKP Keskkomitee \xc3\x9chiskonnateaduse Akadeemia ja 1990. aastal V\xc3\xa4lisministeeriumi Diplomaatide Akadeemia.\n_START_SECTION_\nN\xc3\xb5ukogude organites\n_START_PARAGRAPH_\nAlates 1972. aastast tegi Matvijenko komsomoli- ja parteit\xc3\xb6\xc3\xb6d Leningradi linna ja oblastis ja t\xc3\xb5usis 1984. aastaks Leningradi Komsomoli esimeseks sekret\xc3\xa4riks._NEWLINE_1989\xe2\x80\x931990 oli ta NSV Liidu rahvasaadik, NSV Liidu \xc3\x9clemn\xc3\xb5ukogu naiste-, pere- ja lasteasjade komitee esimees.\n_START_SECTION_\nDiplomaadikarj\xc3\xa4\xc3\xa4r\n_START_PARAGRAPH_\nAastatel 1991\xe2\x80\x931998 t\xc3\xb6\xc3\xb6tas ta diplomaadina, olles Venemaa F\xc3\xb6deratsiooni suursaadik esmalt Maltal ja seej\xc3\xa4rel Kreekas.\n_START_SECTION_\nVenemaa v\xc3\xb5imuorganites\n_START_PARAGRAPH_\n1998. aasta majanduskriisi k\xc3\xa4igus kutsus Matvijenko v\xc3\xa4listeenistuse p\xc3\xa4evil v\xc3\xa4lisministrina tema \xc3\xbclemuseks olnud peaminister Jevgeni Primakov Matvijenko asepeaministriks. Matvijenko \xc3\xbclesandeks oli selles ametis v\xc3\xa4hendada v\xc3\xa4ljamaksmata palkade hiigelkoormat. Matvijenko j\xc3\xa4i asepeaministriks ka Sergei Stepa\xc5\xa1ini, Vladimir Putini ja Mihhail Kasjanovi juhitud valitsustesse._NEWLINE_2000. aastal p\xc3\xbc\xc3\xbcdis ta kandideerida Peterburi kubernerivalimistel Vladimir Jakovlevi vastu, kuid loobus madala toetuse t\xc3\xb5ttu._NEWLINE_2003. aasta m\xc3\xa4rtsis m\xc3\xa4\xc3\xa4ras president Putin Matvijenko oma eriesindajaks Loode f\xc3\xb6deraalringkonnas._NEWLINE_2003. aasta 5. oktoobril v\xc3\xb5itis Matvijenko teises voorus ennet\xc3\xa4htaegsed Peterburi kuberneri valmimised, mis korraldati seoses eelmise kuberneri Vladimir Jakovlevi nimetamisega Venemaa peaministri aset\xc3\xa4itjaks. Matvijenko k\xc3\xa4sutuses oli peaministri toetus ja administratiivne ressurss. Matvijenko sai esimeses voorus 48,7 ja teises 63,2% h\xc3\xa4\xc3\xa4ltest. Vastaskandidaadiks olnud senine asekuberner Anna Markova s\xc3\xbc\xc3\xbcdistas teda ja Putinit valimisreeglite rikkumises._NEWLINE_6. detsembril 2006 saatis Matvijenko tollasele Venemaa presidendile Vladimir Putinile avalduse palvega end ametist vabastada, kuid Putin m\xc3\xa4\xc3\xa4ras ta ilma valimisi korraldamata uueks ametiajaks kuberneriks._NEWLINE_2008. aasta aprillis kiitis Levada keskuse andmetel Matvijenko tegevuse kubernerina heaks 35% linnaelanikest, sestsaadik langes toetus aga pidevalt ja 2011. aasta juunis oli toetusprotsent vaid 18.\n_START_SECTION_\nKandideerimine F\xc3\xb6deratsioonin\xc3\xb5ukogu esimeheks\n_START_PARAGRAPH_\n2011. aasta suvel s\xc3\xbcndis Venemaa v\xc3\xb5imuringkondades otsus pakkuda kubernerina populaarsust kaotanud Matvijenkole Venemaa F\xc3\xb6deratsioonin\xc3\xb5ukogu esimehe kohta ja leida talle kuberneri ametikohal asendaja. Ettepanekuga Matvijenko nimetamisest F\xc3\xb6deratsioonin\xc3\xb5ukogu etteotsa tulid presidendi ja kuberneride kohtumisel v\xc3\xa4lja Ba\xc5\xa1kortostani juht Rustem Hamitov ja T\xc5\xa1et\xc5\xa1eenia valitseja Ramzan Kad\xc3\xb5rov. President Dmitri Medvedev toetas neid._NEWLINE_P\xc3\xa4rast kaalumist Matvijenko n\xc3\xb5ustus. Esmalt oli tal aga vaja saada F\xc3\xb6deratsioonin\xc3\xb5ukogu liikmeks. Et olla valitav F\xc3\xb6deratsioonin\xc3\xb5ukokku kandideeris ta erakorralistel valimistel augustis korraga kahte Peterburi rajoonin\xc3\xb5ukogusse._NEWLINE_Peljates opositsiooni vastutegevust v\xc3\xa4itis ta algul, et kandideerib \xc3\xbches rajoonis, kuid vahetas salaja kandideerimispiirkonda p\xc3\xa4rast registreerimist\xc3\xa4htaja m\xc3\xb6\xc3\xb6dumist ja tagas n\xc3\xb5nda selle, et tal ei tulnud konkureerida tegelike opositsioonikandidaatidega. Nii said tema vastaskandidaatideks garderoobivalvur, raudteet\xc3\xb6\xc3\xb6line, t\xc3\xb6\xc3\xb6tu ja kaks v\xc3\xa4hetuntud v\xc3\xb5imupartei \xc3\x9chtne Venemaa liiget._NEWLINE_Matvijenko sai m\xc3\xb5lemas piirkonnas, kus ta kandideeris, enam kui 90% h\xc3\xa4\xc3\xa4ltest. Opositsioon s\xc3\xbc\xc3\xbcdistas v\xc3\xb5ime v\xc3\xb5ltsimises. Samuti osutati sellele, et Matvijenko registreeriti kandidaadiks peale t\xc3\xa4htaegade m\xc3\xb6\xc3\xb6dumist, vastaskandidaatel aga ei lastud end \xc3\xbcles seada. Matvijenko vastu agiteerinud Boriss Nemtsov arreteeriti._NEWLINE_Rajoonin\xc3\xb5ukokku valituna astus Matvijenko kuberneriametist tagasi._NEWLINE_21. septembril 2011 valiti Matvijenko 140 poolth\xc3\xa4\xc3\xa4lega F\xc3\xb6deratsioonin\xc3\xb5ukogu spiikriks. \xc3\x9cks saadik j\xc3\xa4ttis h\xc3\xa4\xc3\xa4letamata._NEWLINE_M\xc3\xa4rtsis 2014 lisasid USA ja Kanada Matvijenko isikute nimekirja, kes said viisakeelu ja kelle varad vastavates riikides k\xc3\xbclmutati seoses tema osalusega Krimmi annekteerimises.\n_START_SECTION_\nIsiklikku\n_START_PARAGRAPH_\nValentina Matvijenko valdab saksa ja inglise keelt. Abielus. Tal on poeg Sergei Matvijenko (s\xc3\xbcndinud 1973), kes 2007. aasta juunis juhtis Vne\xc5\xa1torgbanki t\xc3\xbctarettev\xc3\xb5tet ning omab olulise osa Peterburi Bank Sankt-Peterburgi aktsiatest.'